作者:張元幹
標題:蘭陵王
內容:綺霞散。空碧留晴向晚。東風裡，天氣困人，時節鞦韆閉深院。簾旌翠波颭。窗影殘紅一線。春光巧，花臉柳腰，勾引芳菲鬧鶯燕。閒愁費消遣。想娥綠輕暈，鸞鑑新怨。單衣欲試寒猶淺。羞衾鳳空展，塞鴻難託，誰問潛寬舊帶眼。念人似天遠。迷戀。畫堂宴。看最樂王孫，濃豔爭勸。蘭膏寶篆春宵短。擁檀板底唱，玉杯重暖。眾中先醉，謾倚欄、早夢見。